افغان حکومت بهرنیو توکو د قاچاق مخنیوي لپاره پنځه مرکزونه جوړوي
جمهور رئیس غني د صنعتکارانو د ټولنې استازو سره په یوه ناسته کې ویلي، چې د داخلي تولیداتو د ملاتړ لپاره افغانستان ته د بهرنیو توکو د قاچاق د مخنیوي په خاطر پنځه مرکزونه جوړوي.
جمهور رئیس غني په دې برخه کې د سوداګرو او پانګوالو د همکارۍ غوښتنه وکړه. ښاغلي غني وویل " زما غوښتنه له تاسې څخه دا ده چې دولت خپل شریک وګڼئ او زموږ کار باید هدفمند وي". په ارګ کې د روژه ماتې دغه میلمستیا د افغان صنعتکارانو د ستونزو د اوریدلو او د حل د لارو د موندلو په موخه جوړه شوې وه. د افغانستان د صنعتکارانو د ټولنې رئیس شیرباز کمین زاده امریکا غږ اشنا راډیو ته وویل،چې د افغانستان داخلي تولیدات د ایران او پاکستان څخه دغه هیواد ته د قاچاقي توکو د واردولو تر ډیر فشار لاندې دي. ښاغلي کمین زاده وویل" دغو قاچاقي توکو واقعآ زمونږ د داخلي تولیداتو بازار خراب کړی، اسعار د دوی ډیر راټیټ شوي او بل طرف ته ایران د بندیزونو لاندې دی. دوی دا مالونه راوړي او زمونږ تولیدات ترسخت فشار لاندې دي". د افغانستان د صنعتکارانو ټولنې د رئیس د وینا له مخې له ایران څخه اکثره قاچاقي مالونه د هرات د اسلام قلعه، د فراه او د نیمروز ولایتونو له لارې او د پاکستان څخه د خوست، پکتیا ولایتونو له لارې افغانستان ته راوړل کیږي. د صنعتکارانو ټولنې د معلوماتو له مخې اوس مهال په افغانستان کې درې زره دوه سوه فابریکې په ۳۵ سکټورونو کې تولیدات کوي، چې په ځینو برخو کې د هیواد داخلي اړتیاوي پوره کولی شي. دا ټولنه وايي، تیرکال یې د اوړم کال پرتله اوه فیصده تولیدات پورته تللي وو. افغان صنعتکاران د نورو ستونزو سربیره د امنیتي ستونزو سره هم مخ دي. افغانستان د سوداګرۍ او صنایعو د خونې د چارواکو د وینا له مخې په تیر یوکال کې شاوخوا ۱۸۰۰ افغان سوداګرو او پانګه والو د امنیتي اندیښنو له امله خپله پانګه ترکیې او ازبکستان ته لیږدولې ده. د دغې ټولنې مرستیال خان جان الکوزی دغو دوو هیوادونو ته د لیږدول شوې پانګې اندازه شاوخوا شپږ سوه میلیونه ډالره اټکل کوي.